Doi oameni s-au înecat, luni, în mare, unul în Eforie Nord şi altul în Constanţa. Pe litoral suflă cu putere vântul iar apa mării este agitată. Salvamarii au arborat steagul roşu, dar foarte mulţi turişti ignoră aceste avertismente şi îşi pun vieţile în pericol.

În jurul prânzului, o femeie a fost găsită fără suflare în lacul Techirghiol, în staţiunea Eforie Nord. La câţiva kilometri distanţă, pe plaja din Constanţa, un bărbat de aproximativ 45 de ani a fost scos din apă de salvamari. La faţa locului au ajuns şi medicii de la SMURD, care l-au resuscitat pe bărbat, însă nu au reuşit să îl readucă la viaţă. Salvamarii îi atenţioneză pe turişti la fiecare pas, dar fără succes.

Gelu Vătămănescu, şeful salvamarilor din Eforie: „Avem de muncă cu turiştii, nu înţeleg, nu ascultă de noi, n-avem nicio autoritate.”

Sunt turişti care nici măcar nu cunosc semnificaţia steagului roşu, aşa că să îi respecte semnificaţia nici nu poate fi vorba.

- Ştiţi că nu aveţi voie să intraţi în apă?

- De ce?

- Păi, uitaţi, e arborat steagul roşu.

- Da, acuma îl văd şi eu. Nicio problemă, dar e apa mica aicea.

Turist: Din cauza valurilor e foarte periculos. Te păcăleşte. Ajungi la o distanţă mai mare şi atunci te trage valul în apă. Am intrat, dar nu am mers prea departe.

Unii dintre turişti devin agresivi cu salvamarii în momentul în care sunt atenţionaţi să nu intre în mare. Aşa s-a întâmplat pe o plajă din Eforie.

Gelu Vătămănescu, şeful salvamarilor din Eforie: „Pur şi simplu a fost fluierat de salvamar, era trecut de geamandură cu un copil în braţe, cu un copil mic. A venit la mal. Salvamarul i-a explicat: Domnule, poți să rămâi fără copil, poate să îl ia valul şi în acel moment l-a lovit cu piciorul în stomac pe salvamar.”

Meteorologii spun că şi zilele următoare vântul va sufla cu putere şi, cel mai probabil, salvamarii vor arbora, din nou, steagul roşu.